Danas je na Općinskom sudu u Šibeniku nastavljeno treće suđenje Tomislavu Horvatinčiću zbog nesreće iz 2011. u kojoj su stradali supružnici Salpietro kad je Horvatinčić gliserom naletio na njihovu jedrilicu. Horvatinčić je danas iznio obranu u kojoj se ponovno pozivao na sinkopu koja je, kaže, kriva što nije vidio jedrilicu.

“Išao sam tog ljeta pet dana na godišnji odmor. Bio sam cijeli dan na brodu na suncu, a bilo je dosta sparno. Kao iskusni mornar koji plovi 25 godina, bio sam na timunu i vozio od tri do pet milja na sat dok se nisam udaljio od obale. Izglisirao sam na nekih 16,17 milja na sat, a na 25 milja na sat uključio sam autopilot. Sjedio sam na povišenom sjedalu i promatrao po moru, sve do jednog trenutka kad sam čuo nekakvu čudnu grmljavinu. Iza toga se dogodilo to što se dogodilo”, rekao je Horvatinčić, prenosi Šibenik.in.

Hvalio se svojim dobročinstvima

Kaže kako je zadnji put jedrilicu talijanskog para vidio kad je bila odaljena 400 metara od njega i da se od tada ničega ne sjeća. Horvatinčić tvrdi i kako je odmah desetak puta nazvao broj 092, ali “od šoka zaboravio da se on više ne koristi za hitne slučajeve”.

Ponovio je kako se, da nije pao u nesvijest, nikakva nesreća ne bi dogodila. Požalio se i da ga žalosti kad se u medijima o njemu govori kao bezosjećajnoj osobi, a filantropija je, kaže “ugrađena u njemu”.

“Bog me poslao na zemlju da pomažem ljudima. Uplatio sam nekoliko milijuna kuna u zakladu Ana Rukavina. Obnovio sam kuću našeg nobelovca Lavoslava Ružičke. Pomažem velikom broju ljudi, spajam ih s liječnicima, plaćam im liječenja”, nabrojao je sva svoja dobročinstva.

I dalje tvrdi da je djeci Talijana nudio odštetu

Još je jednom rekao kako je sinu stradalih Talijana nudio pomoć i obvezao se da će mu pomagati do kraja života no on ga je, tvrdi, odbio.”No, do nikakve nagodbe nije došlo. Samo im je moje osiguranje isplatilo odštetu, ali poslovna je tajna koliku”, tvrdi Horvatinčić. Tvrdi i da bio na groblju stradalih Talijana i da stalno za njih uplaćuje mise.

Odvjetnik obitelji stradalih i danas je ponovio kako ništa od toga što Horvatinčić govori nije istina i da je odštetu djeci stradalih Talijana isplatila tvrtka koja je vlasnik Horvatinčićevog broda. “Baš se pitam kolika je to svota koja bi bila dovoljna da može mirno spavati. Broj žiro računa ima, ali na njega nikad nije uplatio ni lipe”, rekao je odvjetnik Ognjen Frangeš.